
Vă înaintăm, alăturat, Raportul asupra propunerii legislative pentru soluţionarea spaţiilor de locuit ale cadrelor didactice din învăţământul superior, trimis Comisiei noastre pentru dezbatere şi avizare în fond, cu adresa nr.520 din 3 februarie 2003. 

 PRESEDINTE,

IOAN OLTEAN

RAPORT  

asupra propunerii legislative pentru soluţionarea spaţiilor de locuit ale cadrelor didactice din învăţământul superior



1. Cu adresa nr.520 din 3 februarie 2003, Comisia pentru administraţie publică, amenajarea teritoriului şi echilibru ecologic a fost sesizată în vederea dezbaterii şi avizării în fond, cu propunerea legislativă pentru soluţionarea spaţiilor de locuit ale cadrelor didactice din învăţământul superior.



La întocmirea Raportului s-a avut în vedere: 

· avizul Consiliului Legislativ nr.1743 din 23.12.2003; 

· punctul de vedere al Guvernului nr.355/MRP din 27.01.2003.



Propunerea legislativă a fost dezbătută şi avizată în fond, în procedură obişnuită, în şedinţa din 5 martie 2003.



Prezenta iniţiativă legislativă are ca obiect de reglementare stabilirea unor măsuri pentru soluţionarea cererilor privind acordarea spaţiilor de locuit cadrelor didactice din învăţământul superior.



Cadrele didactice care în ultimii cinci ani au deţinut locuinţe cu chirie de la stat vor avea dreptul de a le cumpăra, iar acele cadre didactice care locuiesc cu chirie la persoane particulare vor beneficia de prioritate la repartiţia unui spaţiu de locuit, a unui teren pentru construcţia de locuinţe sau la înscrierea pe listele de apartamente construite de ANL.



Comisia pentru administraţie publică, amenajarea teritoriului şi echilibru ecologic, propune Plenului Camerei Deputaţilor, respingerea propunerii legislative pentru următoarele motive: 



- prevederile acestei iniţiative legislative sunt neclare şi incomplete, nefiind precizat, printre altele, ce autorităţi ale administraţiei publice locale sunt implicate în aplicarea acesteia, din ce fonduri se vor construi spaţiile de locuit, care sunt criteriile de repartizare a acestora între beneficiari.



- Potrivit art.137 alin.(5) din Constituţie şi art.15 alin.(1) din Legea nr.500/2002 privind finanţele publice, nici o cheltuială bugetară nu poate fi efectuată fără precizarea sursei de finanţare, ori în cazul propunerii legislative aceste dispoziţii nu sunt respectate. 



- Legea nr.85/1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat, prevede la art.1 alin.(1) faptul că „Locuinţele construite din fondurile statului pot fi cumpărate de titularii contractelor de închiriere ..”, prevedere care se aplică tuturor chiriaşilor indiferent de profesia lor.



- ANL nu are atribuţiuni şi nici competenţa necesară de a repartiza spaţii de locuit şi terenuri de construcţie; locuinţele construite prin ANL au la bază cererile persoanelor fizice care doresc asemenea spaţii finanţate prin credit ipotecar.



- Sunt încălcate prevederile art.61 alin.(3) din Legea nr.24/2000 privind normele de tehnică legislativă pentru elaborarea actelor normative, potrivit cărora dispoziţiile ce urmează a fi abrogate trebuiesc menţionate expres prin precizarea tuturor datelor de identificare a acestora.



2. Prin obiectul de reglementare şi conţinutul său, propunerea legislativă face parte din categoria legilor ordinare.



3. La lucrările Comisiei au fost prezenţi 24 de deputaţi, din totalul de 26 membri ai Comisiei.



Raportul Comisiei a fost adoptat cu 9 voturi pentru, 5 voturi împotrivă şi 3 abţineri.




In urma dezbaterii, Comisia propune respingerea propunerii legislative.

PREŞEDINTE,




SECRETAR,

IOAN OLTEAN



KOVACS CSABA TIBERIU

Expert parlamentar:

Stelian Androne

